Document ID: 31997D0296

KOMISSION PÄÄTÖS,
tehty 22 päivänä huhtikuuta 1997,
sellaisten kolmansien maiden luettelosta, joista kalastustuotteiden tuonti ihmisravinnoksi on sallittua (ETA:n kannalta merkityksellinen teksti) (97/296/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sellaisten kolmannen maan laitosten väliaikaisten luetteloiden laatimista siirtymäkauden ajaksi koskevista yksityiskohtaisista säännöistä, joista jäsenvaltioilla on lupa tuoda tiettyjä eläintuotteita, kalastustuotteita ja eläviä simpukoita, 22 päivänä kesäkuuta 1995 tehdyn neuvoston päätöksen 95/408/EY (1), sellaisena kuin se on muutettuna päätöksellä 97/34/EY (2), ja erityisesti sen 2 artiklan 2 kohdan,
sekä katsoo, että
komissio on vahvistanut tiettyjen kolmansien maiden osalta erityiset tuonnin edellytykset,
komission päätöksessä 95/328/EY (3) vahvistetaan terveystodistusten vakiomalli maista, joita tämäntyyppinen päätös ei vielä koske, peräisin olevien kalastustuotteiden tuonnin osalta,
komission päätöksessä 97/20/EY (4) vahvistetaan sellaisten kolmansien maiden luettelo, joista peräisin olevien simpukoiden, piikkinahkaisten, vaippaeläinten ja merikotiloiden tuonti ihmisravinnoksi missä tahansa muodossa on sallittua,
olisi vahvistettava toisen kerran luettelo kolmansista maista, jotka täyttävät päätöksen 95/408/EY 2 artiklan 2 kohdassa tarkoitetut vastaavuusedellytykset ja jotka pystyvät näin vakuuttamaan, että yhteisöön vietävät kalastustuotteet vastaavat terveyttä koskevista vaatimuksista kalastustuotteiden tuotannossa ja saattamisessa markkinoille annetussa direktiivissä 91/493/ETY (5) kuluttajan terveyden suojelemiseksi säädettyjä terveyttä koskevia vaatimuksia,
tähän luetteloon on sisällyttävä ne kolmannet maat, joista on jo tehty erityinen päätös, sekä ne kolmannet maat, jotka vastaavat 2 artiklan 2 kohdan edellytyksiä ja joiden osalta voidaan vahvistaa väliaikainen luettelo hyväksytyistä laitoksista päätöksessä 95/408/EY määrättyä menettelyä noudattaen,
perinteisen kaupankäynnin keskeytymisen välttämiseksi voidaan rajoitetun ajan jatkaa direktiivin 91/493/ETY 11 artiklan 7 kohdan säännösten soveltamista kolmansista maista, jotka eivät vielä ole tässä luettelossa, tuotuihin kalastustuotteisiin,
tämä kolmansien maiden luettelo laaditaan siten, että se ei rajoita eläinten terveyden tai ympäristön suojelemiseksi tarkoitettuja yhteisön säännöksiä ja määräyksiä tai kansallisia säädöksiä ja määräyksiä, ja
tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tämän päätöksen liitteessä vahvistetaan luettelo kolmansista maista, jotka täyttävät sellaisten kolmannen maan laitosten väliaikaisten luetteloiden laatimista siirtymäkauden ajaksi koskevista yksityiskohtaisista säännöistä, joista jäsenvaltioilla on lupa tuoda tiettyjä eläintuotteita, kalastustuotteita ja eläviä simpukoita, tehdyn päätöksen 95/408/EY 2 artiklan 2 kohdassa määrätyt edellytykset.
2 artikla
1. Jäsenvaltioiden on pyrittävä tuomaan ainoastaan liitteessä olevassa luettelossa mainituista kolmansista maista peräisin olevia ihmisravinnoksi tarkoitettuja kalastustuotteita missä tahansa muodossa, sanotun kuitenkaan rajoittamatta eläinten terveyden ja ympäristön suojelemiseksi tarkoitettuja säännöksiä ja määräyksiä.
2. Edellä olevan 1 kohdan säännöksiä ei sovelleta hyväksytyistä laitoksista direktiivin 91/493/ETY 11 artiklan 6 kohdassa säädettyjen yksityiskohtaisten sääntöjen mukaisesti tuotuihin kalastustuotteisiin.
3 artikla
1. Edellä olevan 2 artiklan säännöksistä poiketen jäsenvaltiot voivat jatkaa 1 päivään heinäkuuta 1998 asti kolmansista maista, jotka eivät ole tämän päätöksen liitteessä olevassa luettelossa, peräisin olevien kalastustuoteiden tuomista direktiivin 91/493/ETY 11 artiklan 7 kohdan säännösten mukaisesti.
2. Jäsenvaltioiden on huolehdittava siitä, että 1 kohdassa esitettyjen edellytysten mukaisesti tuodut kalastustuotteet pidetään kaupan ainoastaan tuojajäsenvaltion tai saman poikkeuksen myöntävien jäsenvaltioiden kansallisilla markkinoilla ja että tuotteiden alkuperämaa on selkeästi ilmoitettu päällysmerkinnöissä.
4 artikla
Tätä päätöstä sovelletaan 1 päivästä heinäkuuta 1997.
5 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä huhtikuuta 1997.

Labels: 0
3
5
6